
Për kriteret e vlerësimit, format dhe standardet e kontrollit të cilësisë në ofrimin e ndihmës juridike

Në mbështetje të neneve 10 shkronja “g” dhe 21 pika 2 të ligjit nr.10 039, datë 22.12.2008 “Për ndihmën juridike”, me propozimin e Kryetarit të Komisionit,

Komisioni Shtetëror për Ndihmën Juridike

Vendosi:

Neni 1
Objekti

Objekt i këtij vendimi është përcaktimi i kritereve, standardeve dhe formave për kontrollin e cilësisë në ofrimin e ndihmës juridike parësore dhe dytësore, me qëllim garantimin e standardeve më të larta të profesionalizmit për aksesin real dhe efektiv në drejtësi, sipas ligjit nr.10 039, datë 22.12.2008 “Për ndihmën juridike”.
Neni 2
Kriteret e vlerësimit të cilësisë së ndihmës juridike

Cilësia dhe efektiviteti i ndihmës juridike do të vlerësohet në bazë të përmbushjes së standardeve orientuese në aspektin kohor, cilësor dhe sasior të ofrimit të ndihmës juridike, si më poshtë:
- Koha në të cilën ofrohet ndihma juridike;
- Realizimi i mbrojtjes dhe cilësisë së saj brenda afateve të arsyeshme;
- Zgjidhja me pajtim e mosmarrëveshjeve;
- Vlerësimi dhe pranimi nga gjykata i ankimeve dhe kërkesave të përfaqësimit dhe mbrojtjes;
- Mungesa e ankimeve nga pala kundërshtare;
- Realizimi i çështjeve komplekse me cilësinë e duhur brenda afateve të arsyeshme kohore;
- Komunikimi i mirë me klientin dhe krijimi i marrëdhënies së besimit;
- Komunikimi i mirë dhe profesional me gjykatën apo palë të treta në proces;
- Respektimi i detyrimeve ligjore të profesionit të avokatit sipas ligjit “Për profesionin e avokatisë”, statutin e Dhomës Kombëtare të Avokatisë dhe Kodin Etik të Avokatit;
- Frekuentimi i aktiviteteve të trajnimit të vazhdueshëm ligjor të avokatëve dhe trajnimeve specifike mbi grupet vulnerabël;
- Komunikimi, bashkëpunimi dhe raportimi te Komisioni i Ndihmës Juridike brenda afateve kohore të përcaktuara.
Lista e kritereve të vlerësimit të cilësisë është e rivlerësueshme në varësi të kategorisë së ndihmës juridike apo të çështjeve përkatëse.

Neni 3
Format e kontrollit të cilësisë së shërbimit

Avokatët që do të ofrojnë ndihmë juridike parësore dhe dytësore duhet të kryejnë mbrojtje dhe përfaqësim cilësor në mbrojtje të interesave të përfituesit dhe të jenë të pajisur me njohuritë ligjore dhe kompetencën e nevojshme profesionale.
Komisioni Shtetëror i Ndihmës Juridike verifikon dhe kontrollon cilësinë e ndihmës juridike të ofruar nga avokatët.
Neni 4
Kontrolli nëpërmjet vetëdeklarimit

Avokati raporton në formën e vetëdeklarimit, brenda 15 ditëve pas përfundimit të çështjes, mbi përmbushjen e të gjitha detyrimeve ligjore të përcaktuara në marrëveshjen e nënshkruar midis avokatit dhe Komisionit të Ndihmës Juridike.
Bashkëngjitur raportit të vetëdeklarimit, avokati duhet të bashkëngjisë kopjet e plota të dokumenteve të çështjes përkatëse. Përpara këtij raportimi, avokati duhet t’i paraqesë Komisionit raport të ndërmjetëm lidhur me ecurinë e çështjes, në përgjithësi, dhe në rast mosmarrëveshjesh me klientin apo të tjera problematika, në veçanti.
Personat e autorizuar nga Komisioni, pasi shqyrtojnë raportin e vetëdeklarimit dhe dokumentacionit përkatës, kur e shikojnë të nevojshme - në rast të mospërputhjes midis raportit dhe dokumentacionit apo kur ka dyshime të arsyeshme mbi vërtetësinë e raportimit - thërrasin avokatin dhe klientin e tij për të marrë informacione të mëtejshme për plotësimin e dosjes.

Neni 5
Kontrolli kryesisht

Komisioni i Ndihmës Juridike, nëpërmjet personave të autorizuar, kryen kontrollin kryesisht të cilësisë dhe efektivitetit të ndihmës juridike të ofruar, në çështjet apo kategorinë e çështjeve, të përcaktuara në planin vjetor të kontrollit, të miratuar nga Komisioni në çdo fillim të vitit kalendarik bazuar në çështjet prioritare të ofrimit të ndihmës juridike.
Kryetari dhe Komisioni i Ndihmës Juridike, në varësi të indicieve apo sensibilitetit të lartë, vendos kryerjen e kontrolleve të paplanifikuara nga plani vjetor i kontrollit. Këto kontrolle do të kryhen nga personat e autorizuar nga Komisioni nëpërmjet pjesëmarrjes në seancat gjyqësore dhe bashkëpunimit me avokatin gjatë procesit të ofrimit të ndihmës juridike. Metodat e kryerjes së kontrolleve të paplanifikuara do të përcaktohen rast pas rasti nga Komisioni.

Neni 6
Ankimet

Komisioni i Ndihmës Juridike ndjek dhe verifikon ankesat kundër avokatëve, të paraqitura nga personi i interesuar apo Ministri i Drejtësisë gjatë dhe pas procesit.
Personi i autorizuar nga Komisioni Shtetëror i Ndihmës Juridike për trajtimin e ankesave regjistron pretendimet e ankuesit sipas formularit përkatës dhe kur e shikon të arsyeshme dhe të bazuar, i propozon Komisionit nisjen e procedurave të kontrollit.
Pas shqyrtimit dhe verifikimit paraprak, personi i autorizuar nga Komisioni Shtetëror i Ndihmës Juridike, përgatit relacionin e kontrollit të ankesës dhe rekomandimin përkatës, të cilin ia kalon Komisionit për verifikim dhe kontroll të mëtejshëm.
Relacioni i kontrollit i kryer nga personat e autorizuar të Komisionit Shtetëror të Ndihmës Juridike i njoftohet avokatit ndaj të cilit është bërë ankesa së bashku me rekomandimet përkatëse.
Avokati duhet të parashtrojë me shkrim pranë personelit të Komisionit argumentet dhe provat brenda 10 ditëve nga marrja e njoftimit.

Neni 7
Masat lidhur me shkeljen e kritereve ligjore dhe cilësinë e ndihmës juridike

Personat e autorizuar nga Komisioni, në varësi të rezultateve të kontrollit mbi bazë ankese apo të nisur kryesisht, përgatisin relacionin përkatës, i cili i dërgohet për shqyrtim dhe vendimmarrje Komisionit. Së bashku me relacionin përkatës mbi shkeljen e detyrimeve ligjore apo konstatimit të cilësisë së dobët të shërbimit, personat e autorizuar i propozojnë Komisionit këto masa:
- ndërprerjen e menjëhershme të kontratës së avokatit me Komisionin;
- dërgimin e ankesës pranë Dhomës Kombëtare të Avokatisë për fillimin e procedimit disiplinor ndaj avokatit;
- përjashtimin nga lista e avokatëve që do të ofrojnë ndihmë juridike parësore dhe dytësore.
Avokati duhet të parashtrojë me shkrim pranë personelit të Komisionit argumentet dhe provat brenda 10 ditëve nga marrja e njoftimit.
Komisioni gjatë shqyrtimit të raporteve të kontrollit, kur e shikon të nevojshme, thërret avokatin për shpjegime të mëtejshme. Komisioni del me vendim lidhur me shkeljen e detyrimeve ligjore nga ana e avokatit dhe përcaktimin e masës përkatëse, siç parashikohet në paragrafin 1 të këtij neni, brenda 30 ditëve nga regjistrimi i ankesës pranë personit të autorizuar nga Komisioni.
Komisioni i dërgon rezultatet e kontrollit pranë Dhomës Kombëtare të Avokatisë të Shqipërisë, e cila i trajton ato sipas parashikimeve mbi “Procedurën e ankimit dhe disiplinimit të avokatëve” të ligjit “Për profesionin e Avokatit” në Republikën e Shqipërisë, Kodit Etik dhe Statutit të Dhomës Kombëtare të Avokatisë.

Neni 8
Trajnimi i avokatëve të ndihmës juridike

Komisioni i Ndihmës Juridike në procesin e përzgjedhjes dhe përtëritjes së marrëveshjeve me avokatët që do të ofrojnë ndihmë juridike do të marrë në konsideratë, frekuentimin e pjesëmarrjes nga ana e avokatëve, në aktivitetet e trajnimit ligjor vazhdues apo trajnimet specifike mbi të drejtat e grupeve vulnerabël.

Neni 9
Hyrja në fuqi

Ky vendim hyn në fuqi ditën e botimit në Fletoren Zyrtare.

KRYETARE 
Blegina Kodra
